Ջոնի Էփլսիդ

**Ջոնի Էփլսիդ** (, իսկական անուն-ազգանունը՝ **Ջոն Չեփմեն** ), **Էփլսիդ**/**Appleseed** մականունը անգլերենից բառացի թարգմանած նշանակում է «**Խնձորի սերմ**», ), ամերիկացի նորարար այգեգործ, ով 19-րդ դարի սկզբներին խնձորենու առաջին այգիներն է հիմնել Փենսիլվանիայի, Օնտարիոյի, Օհայոյի, Իլինոյսի, Ինդիանայի նահանգների ընդարձակ տարածքներում ու ներկայիս Արևմտյան Վիրջինիա նահանգի հյուսիսային շրջաններում՝ արդեն իսկ իր կենդանության օրոք դառնալով լեգենդար անձնավորություն, բանահյուսական ստեղծագործությունների, ինչպես նաև՝ ԱՄՆ ազգային հերոս։ Միաժամանակ եղել է Նոր (Սվեդենբորգյան) եկեղեցու միսիոներ։ Նրա մեծագործությունները հավերժացվել են մի շարք պատմական վայրերում ու թանգարաններում.    Օհայո նահանգի Ուրբանա քաղաքում գտնվող թանգարանում (), այդ նույն նահանգի Էշլանդ շրջանում գտնվող Ջոնի Էփլսիդի ժառանգության կենտրոնում (), Ինդիանա նահանգի Ֆորտ Ուեյն քաղաքում, որտեղ Չեփմենն անց է կացրել իր կյանքի վերջին տարիները։

Ջոնի Էփլսիդին պատկերավոր կերպով անվանում են «ամերիկացիների Դիոնիսոս»՝ նկատի առնելով, որ տեխնոլոգիապես չափազանց հեշտ էր նրա ծառերի բերքից ալկոհոլային խմիչք՝ խնձորի սիդր պատրաստել և բավարարել ԱՄՆ-ի «վայրի» արևմուտքը յուրացնողների պահանջարկը։

## Կենսագրություն
Ջոն Չեփմենը ծնվել է 1774 թվականի սեպտեմբերի 26-ին Մասաչուսեթս նահանգի Լեմինստեր քաղաքում։ Նրա ծննդավայրում տեղադրվել է գրանիտե հուշաքար, և փողոցն էլ կոչվել է Ջոնի Էփլսիդի անունով (): Ջոնը երկու տարեկան է եղել, երբ մայրը երկրորդ որդուն ծննդաբերելիս մահացել է։ 1780 թվականին հայրը՝ Նաթանիելը, ավարտելով զինվորական ծառայությունը, վերադարձել է, ամուսնացել Լյուսի Քուլիի հետ, ումից ունեցել է ևս տասը երեխա։

18 տարեկանից Ջոնին քոչվորական կյանք է վարել։ 1805 թվականի վերջերին աշխատանքի է անցել Քրոուֆորդ ազգանունով մի մարդու մոտ, ով խնձորի ընդարձակ այգներ ուներ։ Այդ ժամանակից էլ նրա հոգում ծլարձակել են հրապուրանքն ու սերը խնձորենու և այգեգործության նկատմամբ։ Նա, որ իր ողջ կյանքն ապրել է ամուրիական կենցաղավարությամբ, առաջինն է եղել, ով խնձորենիներ է տնկել Միացյալ Նահանգների Միջին արևմուտք անվանվող տարածաշրջանում։ Ավանդազրույցներում նկարագրվում է, որ Ջոնին թափառել է երկրում, շատ անգամ՝ բոկոտն, գլխարկի փոխարեն ճաշ եփելու անոթը գլխին, կյանքի մեծ մասն անցկացնելով խնձորենիներ տնկելով, Աստվածաշունչը քարոզելով, հետաքրքիր պատմություններ պատմելով։ Շեշտվում է նրա բարեկամությունը թե՛ ներգաղթածների և թե՛ բնիկ ամերիկացիների հետ (անգամ հնդկացիական ամենառազմատենչ ցեղերի ներկայացուցիչները նրան որևէ նեղություն չեն պատճառել), մտերմացել է նույնիսկ վայրի կենդանիների հետ, ու նաև այս հանգամանքը նկատի առնելով՝ նրան համարում են բնության, շրջակա միջավայրի առաջին պաշտպանը։ Ասում են, որ կյանքի վերջին տարիներին սնվել է զուտ բուսական ծագում ունեցող կերակուրներով։ Ջոնի Էփլսիդի մասին ստեղծված պատմությունները, ավանդազրույցները հետագայում նյութ են դարձել նրան նվիրված գրքերի, կինոնկարների, արվեստի այլ գործերի համար։

Վախճանվել է Ֆորտ Ուեյնում, թաղվել այդ քաղաքի զբոսայգում, որը  ներկայումս կրում է նրա անունը։

## Պատկերասրահ

Johnny Appleseed photograph.jpg|Ջոնի Էփլսիդը 1840-ական թվականներին (հին լուսանկար)
Johnny Appleseed Birthplace - Leominster, Massachusetts - DSC09158.jpg|Ջոնի Էփլսիդին նվիրված հուշաքար և հուշատախտակ նրա ծննդավայրում՝Մասաչուսեթսի նահանգի Լեմինստեր քաղաքում
Johnny Appleseed.gif|Ջոնի Էփլսիդի գծանկարը «Harper's New Monthly Magazine» ամսագրի համարներից մեկում (1871 թ.)
Johnny-appleseed-grave.jpg|Ջոնի Էփլսիդի շիրմաքարը
Newtown pippins (8167963860).jpg|Խնձորի տեսակ, որը կոչվել է Ջոնի Էփլսիդի անունով
Johnny Appleseed stamp 5c 1966 issue .jpg|1966 թվականին ԱՄՆ-ում թողարկված դրոշմանիշ՝ նվիրված Ջոնի Էփլսիդին


## Ծանոթագրություններ

## Գրականություն
* William Kerrigan, *Johnny Appleseed and the American Orchard: A Cultural History.* Baltimore, MD: johns Hopkins University Press, 2012.
* Encyclopedia of American Folklore by Linda S. Watts
* Storytelling: An Encyclopedia of Mythology and Folklore by Josepha Sherman

## Արտաքին հղումներ
*"The Appleseed Walk" an homage to the legacy of Johnny Appleseed
*"Johnny Appleseed: A Pioneer Hero" from *Harper's Magazine*, November 1871.
*Johnny Appleseed Festival in Sheffield, PA 
*''Searching for Johnny'' film documentary by director Miroslav Mandic
*''Searching for Johnny''  Official movie site
*"Johnny Appleseed Trail in North Central MA"

Կատեգորիա:Ամերիկայի ազգային հերոսներ
Կատեգորիա:Ամերիկացի բուսաբաններ
Կատեգորիա:Ամերիկացի գիտնականներ
Կատեգորիա:Ամերիկացի միսիոներներ
Կատեգորիա:Թոքաբորբից մահացածներ
Կատեգորիա:Կեղծանուններ